Tartu Raatuse kooli inglise keele õpetajale Kadri Kosele meeldib ärgitada õpilastes fantaasiat. Hiljuti küsis ta seitsmendikelt, mida kirjutab nendest Vikipeedia aastal 2104.
#000002
Õpilasi rääkima saada pole kerge. Mõnigi, kes vahetunnis jookseb karjudes ja pea laiali mööda koridori, on tunnis vait kui sukk. See-eest võib meeldida kirjutamine. Koguni nii palju, et üks kuuenda klassi poiss sattus suisa paanikasse, kui kuulis, et enam ei saa töövihikut täita. Nimelt täitis ta fanaatiliselt töövihikuid: kodus ja koolis ning isegi siis, kui ei pidanud.
#000007
Kadri Kosel on suurepärane võimalus näha oma õpilasi teise aine tunnis – paar aastat tagasi hakkas ta andma ka kunstiõpetust. „See on nagu voolamine ühest asjast teise, ma ei suuda endale „ei” öelda. Kui tahan teha järgmist asja, siis teengi,” räägib Kosk.
#000011
Eelmisel aastal saabusid Raatuse kooli süüria lapsed. Kose sõnul oli see põnev kogemus. Lapsed suhtlesid vaid araabia keeles ja neile tuli inglise keelt õpetada. Ja kunstitunnis tuli suhelda ainult eesti keeles.
#000013
„Teades, et lastele väga meeldib koomikseid teha, soovitasin neil täna osaleda kunstimuuseumi võistlusel teemal kunst koomiksis. Kahjuks arvati selle peale, et mis nüüd mina, ma ei ole ju kunstnik,” kirjeldab Kosk. „Kui asi võtab aega üle kahe minuti, siis enam ei viitsita. Kunstiõpetuses ei pea meie koolis õnneks hindeid panema. Kui asja läbi teed, saad „arvestatud” kätte.”
#000015
Viiendat aastat juhendab Kadri Kosk kooli näiteringi. Igal aastal käiakse teatrifestivalil. Sel õppeaastal vanemate klasside truppi pole, üheksandikud lõpetasid ja uus seltskond pole veel välja kujunenud. See-eest on algklassid tahtmist täis ja repertuaari võeti krokodill Gena lood. Lapsed polnud kunagisest menuraamatust midagi kuulnud, aga vahvad juhtumised hakkasid kohe meeldima.
#000016
Lavastuse dekoratsioonid joonistab õpetaja ise, samuti kostüümid. Taaskasutuse fännina ei kuluta ta palju raha.
#000017
„Kadri on meil õpilastega seinad ära sodinud, Supilinnaski joonistas kuuriseintele,” naljatab direktor Toomas Kink ja osutab hiidsuurele kassile, mis koridoriseina ehib. Direktoril on selle „sodimise” üle ainult hea meel. Ta kiidab Kose multiinstrumentalisti oskusi ning õpetaja enda ja õpilaste kunstinäitusi.
#000018
Kadri Kose esimene unistus pärast keskkooli oligi minna kunsti õppima, aga kunstiakadeemiasse ei saanud ta sisse. Valis siis hoopis inglise keele Tartu ülikoolis. Sai juba esimesel kursusel emaks ja õppimine venis pikemaks. Kuid õppida meeldis nii väga, et Kosk käis ka akadeemilise puhkuse ajal koolis ja võttis juurde veel aineid. „Semiootika oli tohutult äge ja õppisin ka kunstiaineid,” räägib Kosk. Magistrantuuri ajal sündis teine laps, kellele anti lasteaiakoht kodust kaugemale, teise linna otsa. Juhtumisi otsis kõrvalmajas asuv Raatuse kool samal ajal inglise keele õpetajat ja Kadri Kosk osutuski väljavalituks. „Seega pole mul olnud unistust õpetajaks saada, kuid läks niimoodi ja enam sellest tööst lahti ei saa,” on Kosk rõõmus. Ta läbis töötamise kõrvalt kaheaastase õpetajakoolituse ja mullu läks kunstiakadeemiasse kunstiõpetaja lisaeriala omandama. Juba neljas kord kõrgkoolis. Mis innustaks õpilasi veel paremini õppima!
#000020
„Esimene aasta oli raske,” meenutab Kosk. „Praegu on ka. Mitte halvas mõttes. Kas üldse ongi võimalik koolis nii mugavaks minna, et on kerge? Eriti praegusel ajal. Aga kõik on tehtav. Lapsed on kogu aeg ühesugused, aga ka erinevad. Nad on nüüd harjunud täiskasvanutega vabamalt suhtlema. Meie ei sinatanud õpetajaid, praegu seda juhtub. Ei saa muidugi öelda, et viisakus oleks kadunud. Mõnikord lihtsalt väljendatakse end kõvema häälega.”
#000021
Jälgides koolist ruttu lahkunud noori õpetajaid, on Kosk mõistnud, et kui algaja klassi ette visatakse, haistavad lapsed tema hirmu õhust. Nad tunnetavad, et sa pole enesekindel ja pelgad. Teeselda ei õnnestu. Aga hea on see, et enesekindlust tuleb kogu aeg juurde. Tekib harjumus ja vilumus.
#000022
„Koolis on vähe hetki, kus näed valmisprodukti, aga ma naudin seda, kui lastele midagi väga meeldib,” ütleb Kadri Kosk. „Mõnikord tuleb lastel suur rõõm alles mõne aja pärast, kui nad on millegi keerulisega valmis saanud. Õpetaja peab olema piisavalt julge ja järjekindel, et nad pingutaks. Aga see rõõm on veel suurem!”
#000024
Kosk on veendunud, et töötab ka aastate pärast koolis. Aga mõnikord tahab ta vahelduseks teha midagi sellist, nagu oli suvel koduõues kuuriseintele maalimine. Vahel tahad ju näha tulemust kohe, nii nagu müüri ladudes.
#000025
2016– ... Eesti kunstiakadeemia, kunstiõpetaja lisaeriala
2005–2007 Tartu ülikool, inglise filoloogia magistrantuur
1999–2005 Tartu ülikool, inglise filoloogia bakalaureuseõpe
#000027
Maila Rajamets „Lasteaiaõpetajad väärivad head palka“
#000037
Raivo Juurak “Ukraina lapsed Laagna gümnaasiumis”
#000038
ETDM-i muuseumitunnid õpetavad probleemidele lahendusi leidma
#000039